ΓΡΑΠΤΗ ΕΡΩΤΗΣΗ E-3188/97 υποβολή: Hiltrud Breyer (V) προς την Επιτροπή (16 Οκτωβρίου 1997)

Θέμα: Χάρτης των Δικαιωμάτων της Λεχώνας

1. Τί μέτρα έχουν ληφθεί σχετικά με το θέμα του Χάρτη των Δικαιωμάτων της Λεχώνας, από τότε που εγκρίθηκε η πρόταση ψηφίσματος από το Ευρωπαϊκό Κοινοβούλιο;

2. Διαβιβάστηκε η πρόταση ψηφίσματος του Ευρωπαϊκού Κοινοβουλίου, όπως εζητείτο, στην Επιτροπή, στο Συμβούλιο, στον Παγκόσμιο Οργανισμό Υγείας και στις κυβερνήσεις των κρατών μελών και πότε συνέβη αυτό;

3. Έχουν λάβει θέση το Συμβούλιο της Ευρώπης, ο Παγκόσμιος Οργανισμός Υγείας και τα κράτη μέλη; Εάν όχι, γιατί;

4. Ανταποκρίθηκε η Επιτροπή στις εκκλήσεις που περιλαμβάνονται στην πρόταση ψηφίσματος:

- να λάβει νέες πρωτοβουλίες για την υποβολή μιας οδηγίας, σχετικά με την εγκυμοσύνη, τον τοκετό και την ιδιότητα του γονέα, με την οποία θα γίνεται προσαρμογή όλων των εθνικών νομοθετικών διατάξεων στο επίπεδο των ρυθμίσεων του κράτους, το οποίο θα διαθέτει σ' αυτόν τον τομέα τις πιο προωθημένες διατάξεις;

- θα εκπονήσει χωρίς καθυστέρηση μια πρόταση για ένα Χάρτη των Δικαιωμάτων των εγκύων γυναικών και των νέων μητέρων;

Απάντηση του κ. Flynn εξ ονόματος της Επιτροπής (3 Δεκεμβρίου 1997)

1. και 4. Το Συμβούλιο εξέδωσε στις 27.07.1992 σύσταση (92/442/ΕΟΚ) σχετικά με τη σύγκλιση των στόχων και των πολιτικών κοινωνικής προστασίας ((EE L 245 της 26. 8.1992. )). Αυτή η σύσταση καθορίζει ορισμένους στόχους με σκοπό τη σύγκλιση που θα έπρεπε να χρησιμεύσει ως σημείο αναφοράς για τα κράτη μέλη κατά τη θέση σε εφαρμογή της πολιτικής τους κοινωνικής προστασίας.

Αυτή η σύσταση αφορά μεταξύ άλλων τη μητρότητα. Σύμφωνα με το άρθρο της 1.B.2 «Μητρότητα», τα κράτη μέλη θα έπρεπε:

α) να οργανώνουν, για όλες τις γυναίκες που κατοικούν νόμιμα στο έδαφος του κράτους μέλους, ανάληψη του κόστους για την απαραίτητη περίθαλψη κατά την εγκυμοσύνη, τον τοκετό και τη συνέχειά τους, με την επιφύλαξη της συμμετοχής της συγκεκριμένης γυναίκας σε κατάλληλα συστήματα κοινωνικής ασφάλισης και/ή με την επιφύλαξη της κάλυψης από την κοινωνική αρωγή 7

β) να φροντίζουν ώστε οι γυναίκες μισθωτοί, εφόσον διακόπτουν την εργασία τους λόγω μητρότητας, να έχουν κατάλληλη κοινωνική προστασία.

Η Επιτροπή, κατά τα έτη που ακολούθησαν, ενίσχυσε αυτή την πολιτική σύγκλισης και χρησίμευσε ως φόρουμ συζητήσεων σχετικά με το μέλλον της κοινωνικής προστασίας με όλα τα ενδιαφερόμενα μέρη (κράτη μέλη, κοινωνικούς εταίρους, οργανισμούς κοινωνικής ασφάλισης). Προς το σκοπό αυτό, παρουσίασε πρόσφατα ανακοίνωση σχετικά με τον εκσυγχρονισμό και τη βελτίωση της κοινωνικής προστασίας στην ΕΕ και ένα από τα θέματα που εξετάστηκαν ήταν η κοινωνική προστασία των γυναικών.

Περαιτέρω, το Συμβούλιο εξέδωσε, κατόπιν πρότασης της Επιτροπής, την οδηγία 92/85/EEC σχετικά με την εισαγωγή μέτρων για την ενθάρρυνση των βελτιώσεων της ασφάλειας και της υγείας κατά την εργασία των εγκύων εργαζομένων και εκείνων που έχουν γεννήσει πρόσφατα ή γαλουχούν ((EE L 348 της 28.11.1992. )). Καθόσον η συνθήκη ΕΚ προβλέπει κοινοτικές αρμοδιότητες σ'αυτόν τον τομέα, ορισμένα από τα αιτήματα που διατυπώνονται στο ψήφισμα ελήφθησαν υπόψη κατά την προετοιμασία αυτής της πρότασης.

2. Το ψήφισμα του Κοινοβουλίου πρόκειται να διαβιβασθεί στο Συμβούλιο, στην Παγκόσμια Οργάνωση Υγείας (ΠΟΥ), στο Συμβούλιο της Ευρώπης και στα κράτη μέλη από τον Πρόεδρο του Κοινοβουλίου. Το ψήφισμα δημοσιεύθηκε στην Επίσημη Εφημερίδα ((EE C 235 της 12. 9.1988. )).

3. Η Επιτροπή δεν γνωρίζει αν έχει εκδοθεί γνώμη του Συμβουλίου της Ευρώπης, της ΠΟΥ ή των κρατών μελών σχετικά με αυτό το ψήφισμα.